Europos Parlamento rezoliucija dėl medikamentų falsifikavimo



Oficialusis leidinys 305 E , 14/12/2006 p. 0246 - 0247



P6_TA(2006)0351 Medikamentų falsifikavimas Europos Parlamento rezoliucija dėl medikamentų falsifikavimo Europos Parlamentas, - atsižvelgdamas į 2006 m. liepos 15- 17 d. Sankt Peterburge vykusio G8 valstybių ir vyriausybių vadovų susitikimo pareiškimą dėl kovos su falsifikavimu, - atsižvelgdamas į 2006 m. vasario 18 d. Pasaulio sveikatos organizacijos (PSO) tarptautinėje konferencijoje paskelbtą Romos deklaraciją, - atsižvelgdamas į Komisijos iniciatyvas intelektinės nuosavybės teisių apsaugos srityje ir į jos parengtą kovos su falsifikavimu ir piratavimu veiksmų planą, kuris buvo priimtas 2005 m. spalio mėn., - atsižvelgdamas į 2005 m. rugsėjo 13 d. Europos Bendrijų Teisingumo Teismo sprendimą (C-176/03), kuris sustiprino Europos bendrijos gebėjimą taikyti baudžiamąsias sankcijas klastojimo atvejais, - atsižvelgdamas į PSO rezoliuciją "Visuomenės sveikata, naujovės, esminiai moksliniai tyrimai sveikatos srityje ir intelektinės nuosavybės teisės", priimtą 2006 m. gegužės 29 d., - atsižvelgdamas į Darbo tvarkos taisyklių 108 straipsnio 5 dalį, A. kadangi medikamentų falsifikavimo pasekmės itin sunkios, netgi kelia grėsmę milijonų žmonių sveikatai ir gyvybei, B. kadangi, anot PSO, "falsifikuotas vaistas yra vaistas, kuriam tyčia ir siekiant apgauti, priskiriama etiketė, kurioje pateikiama klaidinama informacija apie vaisto tapatumą ir (arba) gamintoją. Gali būti falsifikuojami ir patentuoti, ir nepatentuoti gaminiai, o falsifikuotų gaminių sudėtyje gali būti tinkamų arba netinkamų medžiagų, arba nebūti veikliųjų medžiagų, arba būti nepakankamas jų kiekis, arba falsifikuojamas jų įpakavimas", C. kadangi šie sufalsifikuoti medikamentai platinami išimtinai besivystančiose šalyse ir naudojami kovojant su mirtinomis ligomis, pavyzdžiui, maliarija, tuberkuliozė ir ŽIV/AIDS, D. kadangi, pagal PSO skaičiavimus, falsifikuoti medikamentai sudaro 10 proc. visos pasaulinės medikamentų rinkos, o pagal Maisto ir vaistų administravimo tarnybos apskaičiavimus - daugiau kaip 10 proc.; kadangi iki 70 proc. Kamerūne platinamų medikamentų, skirtų maliarijai gydyti, yra falsifikuoti, šiuos duomenis 2003 m. taip pat patvirtino PSO kitose šešiose Afrikos valstybėse; kadangi 25 proc. visų medikamentų, suvartojamų besivystančiose šalyse, yra falsifikuoti (50 proc. Pakistane ir Nigerijoje), E. kadangi, PSO duomenimis, kasmet iš milijono mirusių nuo maliarijos 200 tūkst. miršta dėl blogo medikamentų administravimo ar jų klastojimo, F. kadangi medikamentų klastojimas paplitęs visuose žemynuose, ypač Afrikoje, Azijoje, Lotynų Amerikoje ir Rusijoje, G. kadangi PSO nurodo šiuos labiausiai paplitusius veiksnius, sudarančius palankias sąlygas medikamentams falsifikuoti: nėra teisės normų, pagal kurias draudžiamas medikamentų falsifikavimas, baudžiamosios sankcijos yra menkos, nėra nacionalinių valdžios institucijų, reguliuojančių farmacijos sektorių, arba jų galios yra labai mažos, labai trūksta medikamentų arba aprūpinimas jais nereguliarus, nėra eksportuojamų medikamentų kontrolės, prekyboje dalyvauja daug tarpininkų, klesti korupcija ir interesų konfliktai; H. kadangi falsifikuoti medikamentai platinami dėl to, kad nėra politinių įsipareigojimų ir sąmoningumo, ir dėl to, kad menkai reguliuojama ir tam nepakanka gebėjimų ir kad būtent besivystančių šalių gyventojai neturi galimybės naudotis tikrais medikamentais, kuriuos kontroliuoja valstybės pareigūnai; I. apgailestaudamas, kad Europos Sąjunga vėlai įsitraukė į tarptautinę kovos su falsifikavimu kampaniją, kai tuo tarpu vis labiau atviros sienos ir naujos technologijos, pavyzdžiui internetas, gali sustiprinti piratavimo reiškinį; 1. mano, kad Europos Sąjunga privalo kuo greičiau imtis kovos su piratavimu ir medikamentų falsifikavimu priemonių; 2. ragina Komisiją veikti didesniu mastu nei nurodyta jos komunikate, pavadintame "Strategija, skirta apsaugoti intelektinės nuosavybės teises trečiose šalyse"; ypač ragina Europos Sąjungą imtis atitinkamų priemonių kovojant su medikamentų falsifikavimu savo teritorijoje; 3. ragina Europos Sąjungą imtis priemonių sustiprinti medikamentų ir medžiagų, esančių rinkoje, kokybės reguliavimo ir kontrolės gebėjimus šalyse, turinčiose ribotus išteklius, ir sudaryti geresnes galimybes įsigyti vaistų už prieinamą kainą; 4. primygtinai ragina Europos Sąjungą aktyviau imtis pagrindinio vaidmens propaguojant tarptautinę konvenciją, kuria siekiama, kad kiekvienos šalies teisės aktuose būtų numatyta atitinkama baudžiamoji atsakomybė (nusikaltimas ar teisės pažeidimas) už medikamentų falsifikavimą, jų platinimą ar pardavimą; 5. reikalauja nedelsiant sustiprinti įvairių pareigūnų, kovojančiu su falsifikavimu, bendradarbiavimą valstybiniu ir tarpvalstybiniu lygmenimis; 6. primygtinai pabrėžia prevencijos priemonių svarbą veiksmų programose: atitinkamų struktūrų sukūrimas, bendradarbiavimas, politinio sąmoningumo kampanijos, kurias, pageidautina, vykdytų valstybės institucijos, ir galiausia politinė valia, kad šios priemonės būtų sėkmingai įgyvendinamos; 7. paveda Pirmininkui perduoti šią rezoliuciją Tarybai, Komisijai, valstybių narių vyriausybėms, Jungtinių Tautų Generaliniam Sekretoriui ir PSO generaliniam sekretoriui. --------------------------------------------------